UPRS Sklep I U 1232/2019-9
Sodna praksa Upravnega sodišča, 2020-06-02

pravice in obveznosti po ZNISESČP - verifikacija stare devizne vloge - pooblastilo - pooblaščenec - zavrženje tožbe

Iz povratnice v spisu je razvidno, da je A.A. poziv I U 1232/2019-8 z dne 31. 1. 2020 prejel dne 5. 2. 2020. Rok za predložitev listin skladno z navedenim pozivom se je iztekel dne 6. 3. 2020. A.A. pa do tega dne niti kasneje ni predložil pooblastila tožeče stranke niti ni izkazal, da ima opravljen pravniški državni izpit v Republiki Sloveniji oziroma da je odvetnik v Republiki Sloveniji. Sodišče je zato na podlagi četrtega odstavka 98. člena ZPP v zvezi s prvim odstavkom 22. člena ZUS-1 tožbo zavrglo.

1. Dne 20. 7. 2019 je A.A.kot pooblaščenec tožeče stranke vložil tožbo zoper izpodbijani sklep Sklada Republike Slovenije za nasledstvo, javni sklad, s katerim je bila zavržena zahteva za verifikacijo devizne vloge tožeče stranke. A.A.tožbi ni priložil pooblastila tožeče stranke za vložitev tožbe v upravnem sporu in za zastopanje v tem postopku niti ni izkazal, da ima opravljen pravniški državni izpit v Republiki Sloveniji ali da je odvetnik v Republiki Sloveniji.

2. Na podlagi prvega odstavka 22. člena Zakona o upravnem sporu (v nadaljevanju ZUS-1) se v upravnem sporu uporabljajo določbe zakona, ki ureja pravdni postopek, kolikor ZUS-1 ne določa drugače.

3. Na podlagi prvega odstavka 86. člena Zakona o pravdnem postopku (v nadaljevanju ZPP), smejo stranke dejanja v postopku opravljati osebno ali po pooblaščencu. V postopku pred okrožnim, višjim in vrhovnim sodiščem je pooblaščenec lahko samo odvetnik ali druga oseba, ki je opravila pravniški državni izpit (tretji odstavek 87. člena ZPP). Pooblaščenec mora pri prvem pravdnem dejanju izkazati pooblastilo (prvi odstavek 98. člena ZPP). Sodišče lahko dovoli, da opravlja pravdna dejanja oseba, ki ni predložila pooblastila, vendar pa ji hkrati naloži, da v določenem roku predloži pooblastilo (drugi odstavek 98. člena ZPP). Če pooblaščenec v roku, ki ga je določilo sodišče, ne predloži pooblastila za vložitev tožbe, sodišče tožbo zavrže (četrti odstavek 98. člena ZPP). Če tožeča stranka tožbo vloži po pooblaščencu, ki ni oseba iz tretjega odstavka 87. člena ZPP, ji sodišče s sklepom naloži, da imenuje pooblaščenca v skladu z navedeno določbo ali izjavi, da se bo zastopala sama (prvi odstavek 88. člena ZPP). Kolikor bo tožeča stranka izjavila, da se bo v tem sporu zastopala sama, mora tožbo tudi lastnoročno podpisati.

4. Sodišče je A.A. s pozivom I U 1232/2019-8 z dne 31. 1. 2020 pozvalo, da naj v roku 30 dni od vročitve poziva predloži pooblastilo tožeče stranke z lastnoročnim podpisom, s katerim ga pooblašča za vložitev tožbe v upravnem sporu ter za zastopanje v tem postopku, iz katerega bo razvidno tudi, da pooblastilo sprejema. V istem roku bi moral tudi predložiti dokazilo, da je opravil pravniški državni izpit v Republiki Sloveniji ali da je odvetnik v Republiki Sloveniji. Sodišče je A.A. tudi opozorilo, da bo tožbo zavrglo, če v danem 30‑dnevnem roku ne bo ravnal v skladu z navedenim pozivom.

5. Iz povratnice v spisu je razvidno, da je A.A.poziv I U 1232/2019-8 z dne 31. 1. 2020 prejel dne 5. 2. 2020. Rok za predložitev listin skladno z navedenim pozivom se je iztekel dne 6. 3. 2020. A.A.pa do tega dne niti kasneje ni predložil pooblastila tožeče stranke niti ni izkazal, da ima opravljen pravniški državni izpit v Republiki Sloveniji oziroma da je odvetnik v Republiki Sloveniji. Sodišče je zato na podlagi četrtega odstavka 98. člena ZPP v zvezi s prvim odstavkom 22. člena ZUS-1 tožbo zavrglo.

Zakon o pravdnem postopku (1999) - ZPP  - člen 86, 86/1, 87, 87/3, 98

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.